S-410/2016

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 31. maí 2016, á hendur E-kk-þgf H-kk-þgf, kennitala 000000-0000, [...], Reykjavík, fyrir eftirtalin þjófnaðarbrot með því að hafa:

1. Fimmtudaginn 27. ágúst 2015, í verslun Hagkaupa, Eiðistorgi 11, Seltjarnarnesi, stolið matvöru samtals að verðmæti 7.020 krónur.

2. Mánudaginn 24. ágúst 2015, í verslun Bónuss, Skipholti 33, Reykjavík, stolið matvöru samtals að verðmæti 12.075 krónur.

3. Miðvikudaginn 26. ágúst 2015, í verslun Bónuss, Skipholti 33, Reykjavík, stolið matvöru samtals að verðmæti 3.494 krónur.

Teljast brot þessi varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Einkaréttarkröfur:

F-kk-nf Á-kk-nf forstjóri gerir kröfu f.h. Haga hf., kt. 000000-0000, vegna fyrsta lið ákæru, um að ákærði verði dæmdur til að greiða Högum hf. skaðabætur að fjárhæð 7.020 krónur auk vaxta, samkvæmt 1. mgr. 8. gr. laga nr. 38/2001 um vexti og verðtryggingu, frá þeim degi er hið bótaskylda atvik átti sér stað, 27. ágúst 2015, þar til mánuður er liðinn frá birtingu kröfunnar, en síðan með dráttarvöxtum, sbr. 9. gr., sbr. 1. mgr. 6. gr. sömu laga, frá þeim degi til greiðsludags.

Þá gerir F-kk-nf Á-kk-nf forstjóri, f.h. Haga hf., kröfu vegna annars liðs ákæru, um að ákærði verði dæmdur til þess að greiða Högum hf. skaðabætur að fjárhæð 12.075 krónur auk vaxta, samkvæmt 1. mgr. 8. gr. laga nr. 38/2001 um vexti og verðtryggingu, frá þeim degi er hið bótaskylda atvik átti sér stað, 24. ágúst 2015, þar til mánuður er liðinn frá birtingu kröfunnar, en síðan með dráttarvöxtum, sbr. 9. gr., sbr. 1. mgr. 6. gr. sömu laga, frá þeim degi til greiðsludags.

Auk þess er krafist málskostnaðar að skaðlausu samkvæmt síðar framlögðum málskostnaðarreikningi eða að mati dómsins, að teknu tilliti til virðisaukaskatts af málflutningsþóknun.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæðis í ákæru.

Ákærði er fæddur í mars 1992. Samkvæmt framlögðu sakavottorði, dagsettu 25. maí 2016, á ákærði að baki nokkurn sakaferil þrátt fyrir ungan aldur. Með dómi Héraðsdóms Reykjavíkur, uppkveðnum 28. nóvember 2013, var ákærða gert að sæta fangelsi í tíu mánuði. Með dóminum var ákærði fundinn sekur um þjófnað. Jafnframt var þá eldri skilorðsdómur dæmdur upp. Hinn 5. mars 2015 var ákærða veitt reynslulausn á eftirstöðvum refsingarinnar, 150 dögum, í eitt ár. Með brotum þeim sem ákærði er sakfelldur fyrir í þessu máli hefur hann rofið skilorð framangreindrar reynslulausnar, sbr. 2. mgr. 64. gr. laga nr. 49/2005 um fullnustu refsinga. Þar eð refsing sú sem ákærði hefur nú unnið til fer fram úr sektum verður að taka reynslulausnina upp og dæma ákærða refsingu í einu lagi, í samræmi við ákvæði 60. og 77. gr. almennra hegningarlaga nr. 19/1940. Þykir refsing ákærða hæfilega ákveðin fangelsi í sex mánuði. Ekki þykja efni til að skilorðsbinda refsinguna.

Ákærði greiði Högum hf. 19.095 krónur, auk vaxta, sem í dómsorði greinir, og 40.000 krónur í málskostnað, að meðtöldum virðisaukaskatti.

Ákærði greiði málsvarnarþóknun skipaðs verjanda síns, B-kk-ef Þ-kk-ef S-kk-ef hdl., 80.600 krónur, að meðtöldum virðisaukaskatti.

Annan sakarkostnað leiddi ekki af málinu.

Af hálfu ákæruvaldsins flutti málið S-kvk-nf I-kvk-nf G-kvk-nf aðstoðarsaksóknari.

V-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, E-kk-nf H-kk-nf, sæti fangelsi í sex mánuði.

Ákærði greiði Högum hf. 19.095 krónur auk vaxta, samkvæmt 1. mgr. 8. gr. laga nr. 38/2001 um vexti og verðtryggingu, af 12.075 krónum frá 24. ágúst 2015 til 27. ágúst 2015 og af 19.095 krónum frá 27. ágúst 2015 til 15. júní 2016, en síðan með dráttarvöxtum, samkvæmt 1. mgr. 6. gr., sbr. 9. gr. laga nr. 38/2001, af 19.095 krónum frá 15. júní 2016 til greiðsludags, og 40.000 krónur í málskostnað.

Ákærði greiði málsvarnarþóknun skipaðs verjanda síns, B-kk-ef Þ-kk-ef S-kk-ef hdl., 80.600 krónur.

V-kvk-nf S-kvk-nf